135 Fames

Secundum Eccli. 39[:35]: *Ignis, grando, fames, mors, ad vindictam creata sunt*. Vnde, fames facta in terra Egipti tempore Joseph fuit ad vindicandum eum de fratribus suis qui ei mundebant et vendebant ut sic ipsi potissime affligerentur et peniterent. Sic falconarius falconem et venator carnem facit famescere ut melius tendant ad predam et facilius redeant ad manum. Sic Deus quandoque affligit fame, sic legitur Luc. 15[:17], quod filius prodeus fame afflictus redibat ad patrem qui dum abundauit vixit luxuriose. Sic est aduertendum quod[[1]](#endnote-1) sunt aliqua animalia que cicius moriuntur fame quam querant sibi remedium et illa iudicantur inperfecta. Ita illi qui in afflictione famis non corriguntur sunt inperfecto, sed perfecti humiliantur et sustinent in spe futuri, boni, prandii, Rom 8[:35]: *Quis nos separabit a caritate Christi? an nuditas? an fames?,* etc. Inmittitur quandoque fames ut homines se cognoscant peregrinos in hac uita.

¶ Exemplum de Abram, Gen. 12[:10] and de Ysaac, Gen. 26[:1], et de Ruth [1:1], et de muliere Sunamite, 4 Reg. 8[:1], et hoc totum secundum doctrinam, 1 Pet. [2:11]: *ut uos tanquam* advene *et* peregrini abstineamus *a carnalibus desideriis, que militant adversus animam*. Seneca, *Epistula* 38, peregrinantibus hoc euenit, ut multa habeant hospitia, sed nullas amicitias hic. Etiam nota quod in omni afflictione famis qua sancti patriarche affligebantur, semper fuit abundancia apud Egiptum et in terra sanctorum fames, quia Egipciis vita presens patria, bonis vero peregrina et penitencia.

1. quod ] *add*. aliqua F.128. [↑](#endnote-ref-1)